NACRT ODLUKE
	Na temelju članka 289. stavka 7. Zakona o socijalnoj skrbi ("Narodne novine" broj 18/22., 46/22., 119/22., 71/23., 156/23. i 61/25.) i članka 37. Statuta Koprivničko-križevačke županije („Službeni glasnik Koprivničko-križevačke županije“ broj 7/13., 14/13., 9/15., 11/15.-pročišćeni tekst, 2/18., 3/18.-pročišćeni tekst, 4/20., 25/20., 3/21. i 4/21.-pročišćeni tekst) Županijska skupština Koprivničko-križevačke županije, na _______. sjednici održanoj ___________________ 2026., donijela je
ODLUKU 
o novčanoj pomoći za pokrivanje troškova smještaja starijih ili teško bolesnih odraslih osoba kod privatnih pružatelja usluga smještaja

Članak 1.
Odlukom o sufinanciranju troškova smještaja starijih ili teško bolesnih odraslih osoba kod privatnih pružatelja usluga smještaja (u daljnjem tekstu: Odluka) utvrđuje se način ostvarivanja novčane pomoći za sufinanciranje troškova smještaja kod privatnih pružatelja usluga smještaja za starije ili teško bolesne odrasle osobe.
Privatni pružatelji usluge smještaja moraju posjedovati rješenje o utvrđivanju mjerila za pružanje socijalne usluge smještaja za starije i/ili teško bolesne odrasle osobe – licenciju, osim udomiteljskih obitelji kod kojih se smještaj ne sufinancira ovom Odlukom. 
Koprivničko-križevačka županija sufinancirat će troškove smještaja kod privatnih pružatelja koji usluge smještaja pružaju na području Koprivničko-križevačke županije.
Članak 2.
	Novčanu pomoć mogu ostvariti starije ili teško bolesne odrasle osobe koje:
· imaju prebivalište na području Koprivničko-križevačke županije najmanje pet (5) godina, a prije smještaja kod privatnog pružatelja usluge smještaja,
· nemaju prosječnu mirovinu (tuzemnu i inozemnu) odnosno stalni mjesečni prihod veći od cenzusa određenog posebnim aktom župana Koprivničko-križevačke županije. Pod pojmom „prihod“ smatraju se sva stalna mjesečna novčana sredstva ostvarena po osnovi rada, mirovine ili primitaka od imovine.
	Novčanu pomoć ne mogu ostvariti korisnici smještaja koji ostvaruju smještaj na temelju rješenja nadležnog ministarstva za poslove socijalne skrbi odnosno Hrvatskog zavoda za socijalni rad.
	Novčanu pomoć mogu ostvariti korisnici smještaja koji novčanu pomoć ostvaruju  aktima jedinica lokalne samouprave ako to sufinanciranje u cijelosti ne pokriva trošak smještaja kod privatnog pružatelja.
Članak 3.
	Visina novčane pomoći te cenzus za ostvarivanje novčane pomoći odredit će se aktom župana Koprivničko-križevačke županije, za svaku kalendarsku godinu, ovisno o sredstvima osiguranim u proračunu Koprivničko-križevačke županije.
	Akt iz stavka 1. ovog članka donosi Župan na prijedlog Savjeta za umirovljenike i osobe starije životne dobi Koprivničko-križevačke županije. 
Članak 4.
Zahtjev za novčanu pomoć podnosi se upravnom odjelu Koprivničko-križevačke županije nadležnom za poslove socijalne skrbi (u daljnjem tekstu: upravni odjel) osobno, putem pošte ili elektroničkim putem na obrascu Upravnog odjela, a podnijeti ga može korisnik smještaja ili osoba koju on za to ovlasti.
	Uz prvi zahtjev za ostvarivanje prava na novčanu pomoć, podnositelj je dužan dostaviti osobnu iskaznicu korisnika smještaja Upravnom odjelu na uvid te uz zahtjev priložiti sljedeću dokumentaciju:
1. presliku ugovora o smještaju sklopljenog između korisnika smještaja i pružatelja usluge smještaja,
2. presliku potvrde o uplaćenom iznosu za smještaj za prethodni mjesec,
3. izjavu o privoli za obradu i razmjenu osobnih podataka, u svrhu ostvarivanja prava na novčanu pomoć,
4. privolu/suglasnost da se novčana pomoć isplaćuje na račun pružatelja usluge smještaja.
	
Dokaz o visini dohotka/dohodaka i primitaka kao i uvjerenje o prebivalištu korisnika smještaja pribavlja Upravni odjel po službenoj dužnosti.

Članak 5.
Iznos novčane pomoći određuje se na temelju visine novčane pomoći i cenzusa određenih aktom iz članka 3. ove Odluke te prosječnoj visini dohodaka i primitaka u godini prije podnošenja zahtjeva prema podacima Porezne uprave iz sustava EDIP.

Članak 6.
Temeljem podnesenog zahtjeva, Koprivničko - križevačka županija sklapa s korisnikom (ili osobom koju korisnik za to ovlasti) ugovor o sufinanciranju smještaja. 
Ugovorom iz stavka 1. ovog članka utvrđuju se međusobna prava i obveze između korisnika i Koprivničko-križevačke županije. 
Nakon sklapanja ugovora iz stavka 1. ovoga članka, a temeljem posebnog akta iz članka 3. ove Odluke, donosi se zaključak o visini odobrene pomoći za korisnika.

Članak 7.
Za potrebe sufinanciranja troškova smještaja Koprivničko-križevačka županija sklapa i ugovor o međusobnim pravima i odnosima s privatnim pružateljem usluge smještaja, kojim se uređuju uvjeti, način mjesečne isplate novčane pomoći za smještenog korisnika, rokovi izvještavanja te ostala međusobna prava i obveze.
Ugovor iz stavka 1. ovoga članka preduvjet je za isplatu odobrenih sredstava sufinanciranja korisnika smještaja. 
Članak 8.
Novčana pomoć za korisnika smještaja doznačavat će se na račun pružatelja usluge smještaja, u tekućem mjesecu za prethodni mjesec.
Novčana pomoć odobrava se i isplaćuje u punom mjesečnom iznosu, pod uvjetom da je korisnik koristio uslugu smještaja tijekom cijelog kalendarskog mjeseca za koji se isplata vrši.
Pružatelj usluge smještaja je dužan bez odgađanja obavijestiti nadležni Upravni odjel o svakoj promjeni koja utječe na ostvarivanje prava korisnika smještaja na novčanu pomoć, a osobito o prestanku smještaja ili smrti korisnika.

Članak 9.
Danom prestanka korištenja usluge smještaja, prestaje isplata novčane pomoći pružatelju usluge smještaja za tog korisnika.
U slučaju prekida smještaja korisnika tijekom kalendarskog mjeseca, iz bilo kojeg razloga, Županija isplaćuje novčanu pomoći na račun pružatelja usluge smještaja u razmjernom iznosu odnosno isključivo za dane stvarno provedene na smještaju do dana prekida smještaja (uključujući i taj dan).
Razmjeran iznos novčane pomoći iz stavka 2. ovoga članka izračunava se tako da se utvrđeni mjesečni iznos novčane pomoći podijeli s ukupnim brojem kalendarskih dana u mjesecu u kojem je smještaj prekinut.

Članak 10.
	Nadležni Upravni odjel provodi redovitu kontrolu ispunjavanja uvjeta za sve korisnike prava, jednom godišnje po službenoj dužnosti, a po potrebi i češće.
Članak 11.
	Stupanjem na snagu ove Odluke prestaje važiti Odluka o sufinanciranju troškova smještaja u domove za starije i nemoćne osobe („Službeni glasnik Koprivničko-križevačke županije broj  10/18. i 18/19.).
Članak 12.
Ova Odluka objavit će se u „Službenom glasniku Koprivničko-križevačke županije", a stupa na snagu 1. siječnja 2027. godine.
ŽUPANIJSKA SKUPŠTINA
KOPRIVNIČKO-KRIŽEVAČKE ŽUPANIJE

KLASA: 
URBROJ: 
Koprivnica, __________2026.

